SKRIFTLIG FORESPØRGSEL E-0773/01

af Jorge Hernández Mollar (PPE-DE) til Kommissionen

(13. marts 2001)

Om: Dyrkning af druer bestemt til produktion af tørrede druer af bestemte sorter

Den 22. juli 1999 udstedte Kommissionen forordning (EF) nr. 1621/1999(1) om gennemførelsesbestemmelser for så vidt angår støtte til dyrkning af druer bestemt til produktion af tørrede druer af bestemte sorter.

Siden forordningens iværksættelse er de arealer, hvortil der er ansøgt om støtte i provinsen Malaga til muskatdruer med henblik på tørring, blevet reduceret på trods af forordningens velmente bestemmelser.

I den pågældende forordning gøres støtten betinget af indgåelsen af en kontrakt. Imidlertid skaber datoerne for indgåelsen af en sådan kontrakt usikkerhed hos producenterne, da det er alt for tidligt at fastsætte en pris afpasset efter efterspørgslen den 1. august (rosiner fremstillet af muskatdruer sælges sædvanligvis til jul). Kontrakten er således blevet et redskab, der tvinger producenten til at indgå en forpligtelse uden sikkerhed for at kunne modtage fællesskabsstøtte.

I det foregående produktionsår blev producenter uden kontrakter tilbudt priser i november, der lå 100 pesetas over den gennemsnitlige pris pr. kg i de kontrakter, der var indgået tre måneder tidligere. Forordningen åbner ganske vist mulighed for forhandlinger, men dette er ikke relevant i praksis, da køberen ikke er indforstået hermed, og kontraktprisen bliver derfor gældende.

Der findes tilfælde, hvor betalingsfristen i officielt anerkendte kontrakter fastsættes til en dato seks måneder efter leveringen af de tørrede druer, hvilket er for langt et tidsrum for svage økonomier, som der er flest af inden for denne sektor; det er et forsøg fra køberens side på at få datoen for betalingen til producenten til at falde sammen med udbetalingen af fællesskabsstøtten (den 31. maj).

Vil det være muligt for Kommissionen at overveje en ændring af tidsfristerne i kontrakter vedrørende tørrede muskatdruer fra Malaga bestemt til produktion af tørrede druer og i stedet fastsætte en frist (f.eks. den 31. oktober), der i højere grad er tilpasset efterspørgslen efter det pågældende produkt?

Overvejer Kommissionen i benægtende fald at finde en ordning, der forhindrer, at køberen af tørrede druer får en dominerende stilling?

Vil Kommissionen overveje at lade betalingsfristen udgå af ovennævnte kontrakter i lyset af, at en sådan frist ikke er noget krav i henhold til forordning (EF) nr. 1621/1999, eller, hvis dette ikke er muligt, at forkorte den alt for lange tidsfrist efter datoen for levering af produktet?

(1) EFT L 192 af 24.7.1999, s. 21.

Svar afgivet på Kommissionens vegne af Franz Fischler

(26. april 2001)

I henhold til artikel 3, stk. 1, i Kommissionens forordning (EF) nr. 1621/1999 af 22. juli 1999 om gennemførelsesbestemmelser til Rådets forordning (EF) nr. 2201/96 for så vidt angår støtte til dyrkning af druer bestemt til produktion af tørrede druer af bestemte sorter(1) bevilges støtte til de specialiserede marker, hvis produktion er leveret til en forarbejdningsvirksomhed i henhold til en kontrakt.

Disse bestemmelser varetager såvel producenternes behov for at sikre afsætningen af deres produktion som forarbejdningsvirksomhedernes behov for at forsyne deres fabrikker.

Tidsfristen for indgåelse af kontrakten er en passende balance mellem på den ene side behovet for at indgå en kontrakt tilstrækkeligt tidligt for at få den fulde virkning, og på den anden side behovet for, at de erhvervsdrivende råder over tilstrækkelige oplysninger om den kommende høst.

Eftersom der er tale om en flerårig afgrøde og ufordærvelige produkter, er der få prisudsvingninger i løbet af et produktionsår. Kommissionen har dog i artikel 5, stk. 2, i ovennævnte forordning fastslået, at den i kontrakten aftalte pris kan ændres inden den 30. november 2001.

De kontraherende parter skal aftale salgsprisen, og samtidig fastsættes betalingsfristen. Kommissionen vil undersøge muligheden for, at denne frist tilpasses den frist, der gælder i andre støtteordninger for forarbejdede produkter baseret på frugter og grøntsager.

Det er dog hovedsageligt kun, hvis producenterne organiserer sig bedre, og udbuddet koncentreres stærkere, at produktionen kan styrkes i forhold til distributionen og forarbejdningen. I henhold til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager(2) er således truffet særlige foranstaltninger, der fremmer oprettelsen og udviklingen af producentorganisationer.

(1) EFT L 192 af 24.7.1999.

(2) EFT L 297 af 21.11.1996.